रहम दिखाने के मूड में नहीं इंग्लैंड : स्ट्रॉस  
इंग्लैंड के कप्तान एंड्रयू स्ट्रॉस हार से पस्त भारत पर रहम दिखाने के मूड में नहीं है और वह चार मैचों की शृंखला का सकारात्मक अंत करना चाहते हैं।
अपराजेय बढ़त हासिल करने और दुनिया की नंबर एक टीम बनने के बावजूद इंग्लैंड के कप्तान एंड्रयू स्ट्रॉस हार से पस्त भारत पर किसी तरह के रहम दिखाने के मूड में नहीं है और वह चार मैचों की शृंखला का सकारात्मक अंत करना चाहते हैं।  स्ट्रॉस ने चौथे और अंतिम टेस्ट मैच की पूर्व संध्या पर कहा, मुझे पक्का विश्वास है कि भारत शानदार जीत के साथ अंत करना चाहेगा, लेकिन हमारा काम उन्हें ऐसा करने से रोकना है। इंग्लैंड शृंखला में 3-0 से आगे है और स्ट्रॉस का मानना है कि अभी यात्रा पूरी नहीं हुई है।  उन्होंने कहा, अभी हमने खिलाड़ियों के एक समूह के रूप में अपनी यात्रा का एक हिस्सा ही पार किया है। हमें अब अपने प्रयासों को दोगुना करने, सुधार जारी रखने और हवा में नहीं उड़ने की जरूरत है। अब हमें हमारे उच्च मानदंडों से परखा जाएगा। स्ट्रॉस का मानना है कि आगे जो चुनौती है, वह उन्हें न केवल ओवल मैच, बल्कि भविष्य की शृंखलाओं के लिए भी प्रेरित करेगी।  उन्होंने कहा, आगे कई चुनौतियां हैं। हमें उपमहाद्वीप का दौरा करना है। अगली गर्मियों में दक्षिण अफ्रीकी दौरे पर जाना है। इसके बाद सर्दियों में भारतीय दौरे पर जाना है। इसके बाद विश्व चैंपियनशिप और एशेज होगी। इसलिए चुनौतियां कम नहीं होंगी। आपको सुधार जारी रखने होंगे।